Document ID: 32005R2082

KOMISSION ASETUS (EY) N:o 2082/2005,
annettu 19 päivänä joulukuuta 2005,
väliaikaisten polkumyyntitullien käyttöönotosta Bulgariasta, Kroatiasta, Libyasta, Liettuasta, Romaniasta, Ukrainasta, Valko-Venäjältä ja Virosta peräisin olevan virtsa-aineen (urea) tuonnissa, bulgarialaisen vientiä harjoittavan tuottajan tarjoaman sitoumuksen hyväksymisestä sekä Egyptistä ja Puolasta peräisin olevan virtsa-aineen tuontia koskevan menettelyn päättämisestä annetun asetuksen (EY) N:o 1497/2001 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’, ja erityisesti sen 8 ja 9 artiklan,
sekä katsoo seuraavaa:
A. AIEMPI MENETTELY
(1)
Komissio ilmoitti 21 päivänä lokakuuta 2000Euroopan unionin virallisessa lehdessä julkaistulla ilmoituksella (2) polkumyynnin vastaisen menettelyn aloittamisesta Bulgariasta, Egyptistä, Kroatiasta, Libyasta, Liettuasta, Puolasta, Romaniasta, Ukrainasta, Valko-Venäjältä ja Virosta peräisin olevan virtsa-aineen (urean), jäljempänä ’tarkasteltavana oleva tuote’, tuonnissa.
(2)
Tämän menettelyn tuloksena komission asetuksella (EY) N:o 1497/2001 (3) otettiin heinäkuussa 2001 käyttöön väliaikaiset polkumyyntitullit Bulgariasta, Kroatiasta, Libyasta, Liettuasta, Romaniasta, Ukrainasta, Valko-Venäjältä ja Virosta peräisin olevan virtsa-aineen tuonnissa ja päätettiin Egyptistä ja Puolasta peräisin olevan virtsa-aineen tuontia koskeva menettely.
(3)
Samassa asetuksessa komissio hyväksyi bulgarialaisen vientiä harjoittavan tuottajan Chimco AD:n tarjoaman sitoumuksen. Kyseisen yrityksen valmistaman tarkasteltavana olevan tuotteen tuonti yhteisöön vapautettiin edellä mainituista väliaikaisista polkumyyntitulleista asetuksessa (EY) N:o 1497/2001 mainituin edellytyksin ja sen 3 artiklan 1 kohdan mukaisesti.
(4)
Neuvoston asetuksella (EY) N:o 92/2002 (4), jäljempänä ’lopullista tullia koskeva asetus’, otettiin sittemmin käyttöön lopulliset polkumyyntitullit Bulgariasta, Kroatiasta, Libyasta, Liettuasta, Romaniasta, Ukrainasta, Valko-Venäjältä ja Virosta peräisin olevan virtsa-aineen tuonnissa. Kyseisellä asetuksella myös vapautettiin Chimco AD:n valmistamat ja suoraan yhteisöön ensimmäiselle riippumattomalle asiakkaalle viemät tuotteet lopullisista polkumyyntitulleista asetuksessa mainituin edellytyksin, sillä kyseisen yrityksen tarjoama sitoumus oli hyväksytty lopullisesti jo väliaikaisista toimenpiteistä päätettäessä. Kuten lopullista tullia koskevan asetuksen 137 artiklassa todetaan, hintasitoumuksen vähimmäishintaa mukautettiin vahingon korjaavan tason muututtua.
B. SITOUMUKSEN RIKKOMINEN
1. Sitoumuksen antaneen yrityksen velvollisuudet
(5)
Chimco AD on sitoumuksensa perusteella velvollinen muun muassa pitämään tuontihinnat vähintään sitoumuksessa määrätyllä tasolla viedessään tarkasteltavana olevaa tuotetta yhteisöön. Hintojen pysymistä vähimmäistasolla seurataan neljännesvuosittain laskettavan painotetun keskihinnan perusteella. Yritys sitoutuu myös olemaan kiertämättä sitoumusta muiden osapuolten kanssa tehtävien korvaavien järjestelyjen avulla.
(6)
Jotta sitoumuksen noudattamista voidaan valvoa tehokkaasti, Chimco AD:n on lisäksi raportoitava Euroopan komissiolle neljännesvuosittain kaikesta Euroopan yhteisöön suuntautuneesta tarkasteltavana olevan tuotteen myynnistään. Raporteissa olisi muun muassa esitettävä tiedot kaikista jakson aikana laadituista kauppalaskuista, jotka koskevat sitä sitoumuksen mukaista myyntiä, jonka osalta haetaan vapautusta polkumyyntitulleista. Myyntiä koskevien tietojen olisi oltava täydellisiä ja kaikilta osin virheettömiä.
(7)
Sitoumuksessa mainitaan, että komissio voi antaa sitoumuksen valvontaan liittyviä teknisiä lisäohjeita ja että kyseinen yritys sitoutuu toimimaan yhteistyössä ja luovuttamaan komissiolle kaikki tiedot, jotka tämä tarvitsee sitoumuksen noudattamisen varmistamiseksi.
2. Sitoumuksen rikkominen
(8)
Euroopan komissio ilmoitti asianomaiselle yritykselle joulukuussa 2003, että yritys voisi raportoida myynnistään Euroopan unionille neljännesvuosittain uutta raportointijärjestelmää käyttäen. Järjestelmää alettaisiin käyttää vuoden 2004 raporteista alkaen, jos yritys siihen suostuisi.
(9)
Yritys vastasi lähettämällä uuden raportointijärjestelmän hyväksymisilmoituksen ja jatkoi sitoumustaan. Kaksi ensimmäistä uuden järjestelmän mukaista raporttia myös toimitettiin Euroopan komissiolle asianmukaisesti.
(10)
Komissio ei kuitenkaan saanut toista ja kolmatta vuosineljännestä koskevia raportteja raportointijärjestelmän kautta. Asiasta ilmoitettiin yritykselle, ja sille annettiin riittävästi aikaa tilanteen korjaamiseen. Yritys ei vastannut millään tavalla.
(11)
Yritys ei myöskään enää toimittanut Euroopan komissiolle vuoden 2005 myyntiä koskevia neljännesvuosiraportteja. Yritys ei näin ollen täyttänyt velvollisuuttaan raportoida myynnistään Euroopan unionille.
(12)
Koska raportointi ei tapahtunut teknisten vaatimusten mukaisesti ja koska neljännesvuosiraportteja ei annettu, kyseessä oli sitoumuksen rikkominen. Yritykselle ilmoitettiin tämän vuoksi kirjallisesti niistä olennaisista seikoista ja huomioista, joiden perusteella komissio aikoi peruuttaa sitoumukselle antamansa hyväksynnän ja suositella lopullisen polkumyyntitullin käyttöönottoa. Yritys ei vastannut. Se on sittemmin asetettu konkurssimenettelyyn.
C. ASETUKSEN (EY) N:o 1497/2001 MUUTTAMINEN
(13)
Edellä esitetyn perusteella asetuksen (EY) N:o 1497/2001 3 artikla, jolla hyväksytään Chimco AD:n tarjoama sitoumus, olisi poistettava ja asetuksen 4 ja 5 artikla olisi numeroitava uudelleen tämän huomioon ottamiseksi,
ON ANTANUT TÄMÄN ASETUKSEN:
1 artikla
Peruutetaan Chimco AD:n tarjoamalle sitoumukselle annettu hyväksyntä.
2 artikla
1. Poistetaan asetuksen (EY) N:o 1497/2001 3 artikla.
2. Asetuksen (EY) N:o 1497/2001 4 artiklasta tulee 3 artikla.
3. Asetuksen (EY) N:o 1497/2001 5 artiklasta tulee 4 artikla.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä joulukuuta 2005.

Labels: 3
4
5
6